Liberal Alliance lægger ikke skjul på, at partiet er klar til at gå langt for at få sin mærkesag om topskattelettelser igennem.

Nu tilbyder partiet at indgå en noget opsigtsvækkende byttehandel med Dansk Folkeparti for at få lettelser i topskatten, når der i efteråret skal laves en 2025-plan.

Det liberale parti er klar til at acceptere mere grænsekontrol, hvis modydelsen fra Dansk Folkeparti er skattelettelser til de højest lønnede danskere.

- Dansk Folkeparti kan få én grænsebom for hvert eneste procentpoint i topskatten bliver sænket, siger politisk ordfører Simon Emil Ammitzbøl (LA).

Er det seriøst?

- Det er helt seriøst.

Så I er med på permanent grænsekontrol, hvis topskatten bliver sænket?

- Vi har sagt, at man kan få én grænsebom for hvert eneste procentpoint, topskatten bliver sænket.

DF-model på kant med regler

Hvad betyder det i forhold til permanent grænsekontrol?

- Jeg ved jo ikke, hvor mange bomme de ønsker sig.

Men er det permanent grænsekontrol, vi taler om?

- Jeg ved ikke, hvad der ligger i det udtryk, så det kan jeg ikke svare på, siger Simon Emil Ammitzbøl.

Læs også : Venstres Ungdom til Løkke: Skattelettelser eller valg

Dansk Folkepartis krav til permanent grænsekontrol indebærer en total lukning, hvor asylansøgere, der er rejst igennem et sikkert land såsom Tyskland, bliver afvist.

Det er dog en model, som flere juridiske eksperter mener er på kant med Dublin-forordningen, der på EU-plan er fundamentet under asylpolitikken.

Forordningen betyder, at en medlemsstat er forpligtet til at behandle en asylansøgning, hvis den pågældende ansøger ikke tidligere har søgt asyl i et andet EU-land.

DF: Det klinger useriøst

Dansk Folkepartis udlændingeordfører, Martin Henriksen, kalder Liberal Alliances forslag til en studehandel for "en ærgerlig udmelding".

- Det klinger en anelse useriøst. Det er meget muligt, at det er velment, og så kvitterer jeg for det, men det her med at sige, at for hver skattelettelse, de får, så kan I få en grænsebom, tror jeg godt, de fleste kan høre, er en anelse useriøst, siger han.

Læs også : DF lægger pres på Løkke: Udelukker skattelettelser inden næste valg

- Vi ønsker en fast og mere omfattende grænsekontrol, end den vi har nu. Vi ønsker, at man skal kunne afvise asylansøgere ved grænsen, eventuelt ved en straksbehandling. Gør man det, så vil der komme færre til Danmark, og så vil økonomien på sigt blive forbedret. Og gør man det, så når man hen til et punkt, hvor man kan diskutere, om de penge skal bruges på skattelettelser eller velfærd, siger Martin Henriksen.

Men meget tyder jo på, at jeres model strider mod reglerne?